Kelemen Hunor, președintele UDMR, a declarat miercuri, pentru B1 TV, că la alegerile pentru Primăria Capitalei va avea cele mai multe șanse candidatul care va reuși să se adreseze cât mai multor categorii sociale din București. Acesta a vorbit și despre importanța funcției de primar general.
Declarațiile au fost făcute în cadrul emisiunii "Bună dimineața, România!", moderată de Alex Vlădescu pe B1 TV.
"E de înțeles lupta aceasta foarte, foarte puternică pentru Primăria Generală, că e cel mai votat om după președintele României, îți dă o legitimitate, o vizibilitate foarte mare și, cum am văzut pentru foarte mulți, a fost o rampă de lansare mai departe în politica națională. Deci, pe de o parte, e foarte complicată această luptă.
Pe de altă parte, Bucureștiul are o structură socială foarte diferită de multe alte orașe mai mici sau mai mari și fiecare categorie socială probabil își caută un anumit tip de candidat. Acum depinde cine va avea posibilitatea de a transmite mesaje pentru mai multe categorii sociale din Capitală", a declarat liderul UDMR.
"Nicușor Dan are avantajul primarului care e în funcție, dar în București e foarte greu să câștigi un al doilea mandat. Am văzut în cazul Gabrielei Firea acum patru ani. Sigur, cei care vin din urmă au șansa de a arăta ce trebuie făcut diferit față de ce au văzut bucureștenii", a continuat Kelemen Hunor.
Acesta a mai afirmat că medicul Cătălin Cîrstoiu a fost o alegere bună a PSD și PNL pentru a fi candidatul lor comun, deoarece aveau nevoie de un independent care să atragă electoratele ambelor partide: "Probabil că va reuși, dar trebuie să muncească foarte mult".
Cât despre faptul că Gabriela Firea, care și-ar fi dorit să fie ea candidatul PSD la Primăria Generală, nu i-a pronunțat niciodată numele lui Cîrstoiu, Kelemen Hunor a spus: "În această primăvară nu e ușor să fii Gabriela Firea".